Uisuklubi Gliss
Uisuklubi Gliss on 2011. aastal asutatud spordiklubi, mis annab iluuisutamisõpet ning korraldab iluuisutamisvõistlusi ja -laagreid. Klubi treeningutes osaleb üle saja uisutaja kõikides vanusekategooriates. Klubi korraldab iga aasta jaanuaris rahvusvahelisi võistlusi Gliss Open ning suviti uisulaagreid. Klubi on ka erahuvikooli Tiiu Valgemäe Uisukooli pidaja. Klubi peatreener on Tiiu Valgemäe, kes on ise paljukordne Eesti meister ja ka Valgevene meister. Tiiu Valgemäe on Vaike Paduri õpilane ning seega saab öelda, et klubi kannab edasi vanimaid Eesti iluuisutamise traditsioone. Klubi teised treenerid on Jelena Muhhina, Kristel Ojasaar, Merike Tali, Karmen Kull ja Svea Miller. Klubi teeb koostööd paljude välistreeneritega: Nick Perna, Marina Kudrjavtseva, Olga Voložinskaja jpt. Klubi tegevuskoht on peamiselt Škoda Jäähall Tallinnas.